ΓΡΑΠΤΗ ΕΡΩΤΗΣΗ E-3972/97 υποβολή: Gianni Tamino (V) προς την Επιτροπή (12 Δεκεμβρίου 1997)

Θέμα: Συμβάσεις εργοληψίας και εκτίμηση περιβαλλοντικών επιπτώσεων της οδού «Cispadana»

Στον ιταλικό τύπο («La Nuova Ferrara» της 1.11.1997) δημοσιεύθηκε η είδηση ότι το Γραφείο Συμβάσεων της ANAS (Εθνική Υπηρεσία Οδοποιίας) της Ρώμης ξεκίνησε τη διαδικασία ανάθεσης έργου για το πρώτο μέρος του δεύτερου τμήματος της οδού «Cispadana». Πρόκειται για ένα μικρό κομμάτι μήκους 3,7 χλμ στο έδαφος της Κοινότητας S. Agostino (Φερράρα) που το κόστος του ανέρχεται σε 38 δισ. λίρες Ιταλίας. Το όλο έργο συνίσταται σε μία οδό ταχείας κυκλοφορίας χωρίς διασταυρώσεις, επίπεδη, συνολικού μήκους 24,7 χλμ. (μόνο για το κομμάτι στην επαρχία της Φερράρας), που σχεδιάστηκε πριν τριάντα χρόνια περίπου και έκτοτε δεν αναθεωρήθηκε ούτε προσαρμόστηκε στις χωροταξικές αλλαγές που ακολούθησαν όπως π.χ. η διάσχιση με οδογέφυρες των αστικών κέντρων (S. Carlo - S. Agostino) που με τον τρόπο αυτό διχοτομούνται. Το όλο έργο υποδιαιρείται με τη σειρά τους σε δύο μέρη.

Στο έδαφος το οποίο αφορά η υλοποίηση της οδού «Cispadana», που προς στιγμήν πρόκειται να κατασκευασθεί μόνο το πολύ μικρό αυτό τμήμα της το οποίο δε συνδέεται με το υπόλοιπο σύνολο των κυρίων οδών, κατασκευάζονται από χρόνια και δεν έχουν ακόμη ολοκληρωθεί η εθνική οδός αριθ. 16 «Adriatica» και η E45. Ολόκληρο το έργο της οδού «Cispadana» δεν φαίνεται να υποβλήθηκε ποτέ σε μελέτη εκτίμησης των περιβαλλοντικών επιπτώσεων, όπως προβλέπεται από τις κοινοτικές οδηγίες, και η ανάθεσή του δεν έγινε με ευρωπαϊκό διαγωνισμό.

Είναι σε θέση η Επιτροπή να μας πει εάν δεν κρίνει ότι ολόκληρο το έργο της οδού «Cispadana» θα πρέπει να υποβληθεί σε μελέτη εκτίμησης των περιβαλλοντικών επιπτώσεων, και ακόμη εάν μπορεί να δεχτεί κανείς να υποδιαιρείται σε συμβάσεις ανά τμήματα, προκειμένου να υπερκεραστεί η κοινοτική νομοθεσία για τη σύναψη συμβάσεων δημοσίων έργων, ένα έργο του οποίου το συνολικό κόστος αναμένεται να υπερβεί τα 300 δισ. Ιταλίας;

Απάντηση της κ. Bjerregaard εξ ονόματος της Επιτροπής (5 Φεβρουαρίου 1998)

Επειδή δεν είναι ενήμερη σχετικά με το έργο στο οποίο αναφέρεται το Αξιότιμο Μέλος του Κοινοβουλίου, η Επιτροπή θα λάβει τα κατάλληλα μέτρα ώστε να συγκεντρώσει αναλυτικά στοιχεία γι' αυτό και να εξασφαλίσει την τήρηση της κοινοτικής νομοθεσίας.

Η Επιτροπή καλεί ωστόσο το Αξιότιμο Μέλος του Κοινοβουλίου να περιγράφει με μεγαλύτερη ακρίβεια στο μέλλον τις λεπτομέρειες των έργων για τα οποία γίνεται λόγος στις γραπτές ερωτήσεις, ώστε να μπορεί η Επιτροπή να προχωρεί σε μια πρώτη αξιολόγηση.

Σχετικά με την πτυχή που αφορά τις κοινοτικές διατάξεις περί δημοσίων συμβάσεων, η υποδιαίρεση μιας σύμβασης σε τμήματα δεν συνιστά παραβίαση του κοινοτικού δικαίου περί δημοσίων συμβάσεων. Το άρθρο 6 της οδηγίας 93/37/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών ανάθεσης συμβάσεων δημοσίων έργων ((EE L 199, 9.8.1993 )) προβλέπει απλώς ότι η αξία κάθε τμήματος της σύμβασης πρέπει να συνεκτιμάται ώστε να υπολογίζεται το εκτιμώμενο ποσό σε σχέση με το όριο δυνατότητας εφαρμογής της οδηγίας. Και πάντως, η αξία του τμήματος των 3,7 χιλιομέτρων που υποδεικνύει το Αξιότιμο Μέλος του Κοινοβουλίου υπερβαίνει από μόνη της το προαναφερόμενο όριο.

Η Επιτροπή θα ζητήσει από τις αρμόδιες ιταλικές αρχές τους λόγους για τους οποίους δεν δημοσιεύθηκε προκήρυξη για την υπόψη σύμβαση και θα κρίνει κατά πόσον στη συγκεκριμένη περίπτωση υπάρχουν οι προϋποθέσεις ώστε να κινηθεί κατά της Ιταλίας η διαδικασία του άρθρου 169 της συνθήκης ΕΚ για παράβαση υποχρέωσης.